Man dood ná sluipslapers hom uit voertuig plukWayne (32) en Shaun (34) Adendorff. Foto: Verskaf. Wayne Adendorff, ŉ 32-jarige man van Pretoria, wat verlam en in ŉ kritieke toestand in die hospitaal gelaat is nadat sluipslapers hom, met die doel om hom te beroof, ná ŉ ongeluk uit ŉ voertuig gepluk het, is Saterdag oorlede. Maroela Media het verlede Dinsdag berig Adendorff was op 12 Oktober omstreeks 21:30 op die Ou Johannesburgpad naby die SA Munt in Gauteng in ŉ ongeluk saam met sy broer, Shaun (34), en twee vriende. Shaun, die bestuurder, het uitgeswaai nadat ŉ voertuig voor hom ingery het en hy het beheer verloor oor die voertuig. Die voertuig het gerol voor dit in ŉ spruit op sy kant tot stilstand gekom het. Die voertuig wat voor hul voertuig ingery het, het glo van die toneel weggejaag. ŉ Onbekende hoeveelheid sluipslapers het toe op die voertuig se wrak toegeslaan en die insittendes uitgepluk en elkeen se selfoon gesteel. Hulle het weggehardloop toe die insleepdienste by die toneel opgedaag het. Wayne was sedert die ongeluk in die waakeenheid van Unitas-hospitaal. Shaun en die twee vriende sterk aan. ŉ Vriend van die familie het die nuus aan Maroela Media meegedeel en gesê die gesin is in dié stadium te getraumatiseer om met die media te praat. Lees ook: Jong man verlam nadat sluipslapers hom uit voertuig pluk ná ongeluk